**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.06.2024, ora 08:00 – 19.06.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.06.2024, ora 07:00**

**RÂURI**

**Debitele au fost, în general, în scădere**, exceptând râurile din bazinele hidrografice: Crasna, Barcău, Bârzava, Moravița, Caraș, Nera, Cerna, Jiu, Olt, Vedea, Argeș, Ialomița, bazinul mijlociu și inferior al Prutului și pe cele din Dobrogea, unde au fost staționare.

Creșteri izolate de niveluri și debite, s-au înregistrat pe unele râuri din zonele de deal și de munte din nordul, centrul și estul țării, ca urmare a precipitațiilor căzute în interval, sub formă de aversă.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Arieș, Târnava Mare, Bega Veche, Timiș, Moravița, Caraș, Nera, Cerna, Vedea, Suceava, Tazlău, Bârlad, bazinul inferior al Bistriței, pe cursul superior și mijlociu al Jijiei, pe unii afluenți din bazinul inferior al Jiului, din bazinul mijlociu si inferior al Oltului, din bazinul superior al Argeșului și pe unele râuri din Dobrogea.

În interval au fost emise patru **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Bega, Timiș, Siret, bazinul mijlociu și inferior al Prutului și pe cursul Mureșului, unde vor fi în scădere.

Sunt posibile creșteri, de niveluri și debite, pe unele râuri mici din zonele de deal și munte, ca urmare a precipitațiilor prognozate, sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 18 - 19.06.2024 a fost în creștere**, **având valoarea de 8100 m3/s**, peste media multianuală a lunii iunie (6400 m3/s).

Pe tot sectorul aval de Porţile de Fier, debitele au fost în creștere.

**Debitul la intrarea în țară (secțiunea Baziaș) va fi staționar (8100 m3/s).**

Pe tot sectorul aval de Porţile de Fier, debitele vor fi în creștere.

**2.** **Situaţia meteorologică în intervalul 18.06.2024, ora 09:00 –19.06.2024, ora 06:00**

**Administraţia Naţională de Meteorologie** (A.N.M.) a emis în data de 18.06.2024, la ora 10:00, **Avertizarea Meteorologică nr. 59**, valabilă în intervalul 18 iunie – 19 iunie, conform căreia:

**- MESAJ 1, COD GALBEN:** ,, *În intervalul menționat, în Banat, Oltenia, cea mai mare parte a Munteniei, precum și în sudul Crișanei și sud-vestul Transilvaniei, se vor înregistra temperaturi ridicate pentru această dată, maximele se vor situa în general între 32 și 35 de grade și local va fi caniculă. Disconfortul termic va fi ridicat, indicele temperatură-umezeală (ITU) atingând și depășind ușor pragul critic de 80 de unități. Local, noaptea va fi tropicală, cu temperaturi minime ce se vor situa în jurul valorii de 20 de grade.”*

**- MESAJ 2, COD GALBEN:** ,, *Valul de căldură se va extinde în toată țara. În nordul Crișanei, Maramureș, cea mai mare parte a Transilvaniei, Moldova, jumătatea estică a Munteniei și Dobrogea continentală, temperaturile maxime se vor situa în general între 32 și 35 de grade și local va fi caniculă. Disconfortul termic va fi ridicat, indicele temperatură-umezeală (ITU) atingând și depășind ușor pragul critic de 80 de unități. Local, noaptea va fi tropicală, cu temperaturi minime ce se vor situa în jurul valorii de 20 de grade.”*

**- MESAJ 2, COD PORTOCALIU:** ,, *Valul de căldură se va intensifica în Banat, Oltenia, jumătatea de vest a Munteniei, precum și în sudul Crișanei și sud-vestul Transilvaniei, unde se vor înregistra temperaturi deosebit de ridicate pentru această dată. Maximele se vor situa, în general, între 33 și 37 de grade, va fi caniculă și disconfort termic accentuat, iar indicele temperatură-umezeală (ITU) va depăși pragul critic de 80 de unități. Noaptea va fi tropicală, cu temperaturi minime ce se vor situa în jurul valorii de 20 de grade. Notă: în zilele viitoare valul de căldură va persista în cea mai mare parte a țării, iar disconfortul termic se va menține accentuat.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, CARAŞ-SEVERIN, CĂLARAŞI, DÂMBOVIŢA, DOLJ, GIURGIU, GORJ, HUNEDOARA, IALOMIŢA, ILFOV, MEHEDINŢI, OLT, PRAHOVA, SIBIU, TELEORMAN, TIMIŞ, VÂLCEA şi Municipiul BUCUREŞTI (20 prefecturi) – COD GALBEN (MESAJ 1);*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – COD GALBEN (MESAJ 2);*

*- ALBA, ARAD, ARGEŞ, CARAŞ-SEVERIN, DÂMBOVIŢA, DOLJ, GIURGIU, GORJ, HUNEDOARA, ILFOV, MEHEDINŢI, OLT, SIBIU, TELEORMAN, TIMIŞ, VÂLCEA şi Municipiul BUCUREŞTI (17 prefecturi) – COD PORTOCALIU (MESAJ 2).*

**ÎN ŢARĂ**

Vremea a fost călduroasă în mare parte a țării, caniculară după-amiaza local în sudul Olteniei și al Munteniei și izolat în zona continentală a Dobrogei. Cerul a fost mai mult senin, exceptând orele amiezii și ale serii când în estul Transilvaniei, zona Carpaților Orientali și estul Carpaților Meridionali, sudul Moldovei, Dobrogea, precum și nordul și estul Munteniei au fost înnorări temporar accentuate și pe arii în general restrânse averse și descărcări electrice. Vântul a suflat slab și moderat cu intensificări asociate ploilor, viteze ce la rafală au atins până la 80 km/h în sud-estul Dobrogei (la stația meteorologică Adamclisi). Temperaturile maxime s-au încadrat între 25 de grade la Constanța și Constanța-dig și 36 de grade la Călărași, Zimnicea și Alexandria. În cea mai mare parte a Munteniei, local în sudul Olteniei și izolat în Banat, Dobrogea și sudul Moldovei disconfortul termic a fost accentuat, iar indicele temperatură-umezeală (ITU) a depășit ușor pragul critic de 80 de unități. La ora 06 erau temperaturi cuprinse între 10 grade la Joseni și Miercurea Ciuc și 25 de grade la Șiria.

*Observații: începând de ieri de la ora 6 au fost în vigoare 15 atenționări cod galben pentru fenomene meteorologice periculoase imediate, 6 emise de către SRPV Bacău, 3 emise de către SRPV Sibiu, 3 emise de către CNPM pentru Muntenia, 2 de către SRPV Constanța și 1 de către SRPV Cluj-Napoca.*

**LA BUCUREŞTI**

Vremea a fost frumoasă ca aspect, dar călduroasă, caniculară după-amiaza când disconfortul termic a fost accentuat, iar indicele temperatură- umezeală (ITU) a depășit pragul critic de 80 de unități. Cerul a fost mai mult senin, iar vântul a suflat slab până la moderat. Temperatura maximă a fost de 34 de grade în Băneasa și la Afumați și 35 de grade la Filaret, iar la ora 06 erau 18 grade în Băneasa, 19 grade la Afumați și 20 de grade la Filaret.

**3. Prognoza meteorologică în intervalul 19.06.2024, ora 09:00 –20.06.2024, ora 09:00**

**ÎN ŢARĂ**

Valul de căldură se va extinde și se va intensifica, astfel că în cea mai mare parte a țării vremea va fi călduroasă, local caniculară îndeosebi în Câmpia de Vest și în Câmpia Română, cu disconfort termic ridicat și indice temperatură-umezeală (ITU) ce va atinge și va depăși ușor pragul critic de 80 de unități. Totodată, local noaptea va fi tropicală. Temperaturile maxime se vor încadra în general între 29 și 37 de grade, iar cele minime se vor situa în marea lor majoritate între 10 și 23 de grade. Cerul va fi mai mult senin, cu unele înnorări după-amiaza în zona de munte, unde izolat vor fi ploi slabe de scurtă durată și descărcări electrice. Vântul va sufla slab și moderat.

**LA BUCUREŞTI**

Vremea va fi caniculară, cu disconfort termic ridicat și un indice temperatură umezeală (ITU) ce va depăși pragul critic de 80 de unități. Temperatura maximă va fi de 35...36 de grade, iar cea minimă de 17...21 de grade. Cerul va fi mai mult senin, iar vântul va sufla slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** și ***Agenţia pentru Protecţia Mediului*** ***Harghita*** revin cu informații despre poluarea accidentală cu ape uzate menajere a râului Feernic, care s-a produs în data de 03.06.2024, ora 11:45, în zona localității Morăreni, comuna Lupeni, județul Harghita. Reprezentanţii A.B.A. Mureș s-au deplasat pe teren pentru investigații. S-a constatat faptul că din cadrul conductei de evacuare a stației de epurare a comunei Lupeni (aparținând Goscom Lupeni SRL) se deversează un debit redus de apă cu o culoare și miros specific apelor uzate neepurate corespunzător. Pe o distanță de aproximativ 2,5 km în aval de evacuarea stației de epurare s-au găsit circa 10 exemplare de pești morți (specii comune).

În urma efectuării analizelor de laborator pentru probele de apă prelevate în data de 03.06.2024, se constată următoarele:

- efluentul stației de epurare nu se încadrează în valorile admise conform autorizației nr. 54/05.03.2024 Goscom Lupeni SRL;

- în probele de apă de suprafață, recoltate în aval de evacuarea stației de epurare, concentrațiile indicatorilor analizați sunt ușor crescute față de indicatorii analizați în proba din amonte de evacuarea stației de epurare;

- evenimentul de calitate a avut caracter local.

Se vor lua de urgență toate măsurile necesare pentru aducerea în parametrii optimi de funcționare a stației de epurare, în vederea încadrării efluentului în limitele autorizate.

***Administrația Națională Apele Române*** informează că în data de 18.06.2024, ora 18:26, a fost semnalată o poluare accidentală a unui pârâu (afluent de stânga al râului Firiza) cu combustibil scurs din rezervorul unei autobetoniere care s-a răsturnat în urma unui accident rutier, în zona municipiului Baia Mare (str. Pârâului), județul Maramureș. Reprezentanții S.G.A. Maramureș s-au deplasat pe teren, unde au constatat următoarele:

- în zona unde era răsturnată betoniera nu s-au observat irizații sau urme de combustibil;

- s-a verificat sectorul din aval de accident până la confluența cu râul Firiza, precum și râul Firiza pe diferite tronsoane, neobservându-se prezența irizațiilor pe malul și în apa râului Firiza;

- s-a verificat și cursul de apă Săsar după confluența cu râul Firiza, fără a fi observate urme de irizații.

Având în vedere cele expuse mai sus, se consideră că nu este un caz de poluare accidentală.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 17.06.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, în data de 17.06.2024, ora 15:45, unui incendiu de litieră pe raza Ocolului Silvic Drăgănești-Olt, în zona localităţii Movileni, judeţul Olt. A fost afectată o suprafață de 0,05 ha în fond forestier proprietate privată. Incendiul a fost stins în aceeaşi zi, la ora 16:50, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 17.06.2024-18.06.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Iaşi

Se menţine situaţia de restricții și încetarea livrării apei în alimentarea cu apă pentru piscicultură la următoarele folosințe:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași, r. Miletin – ac. Hălceni.

Se menține situația de restricții în alimentarea cu apă la folosința:

- S.C. APAVITAL S.A. Iași - se livrează un debit de 38.0 l/s pentru o perioadă de 15 zile începând cu data de 15.05.2024 conform adresei ABA Prut-Barlad nr. 6883/LH/15.05.2024 la sursa r. Bahlui – ac. Pârcovaci.

***Administraţia Bazinală de Apă Buzău-Ialomiţa***

Se menține în faza de atenționare/avertizare sectorul 1 râu Buzău - vărsare – ph Banița și sectorul 3 râu Buzău – ph Măgura – izvor.